РЕПУБЛИКА СРБИЈА

НАРОДНА СКУПШТИНА

Одбор за просторно планирање, саобраћај,

инфраструктуру и телекомуникације

13 Број 06-2/35-25

03. март 2025. године

Београд

З А П И С Н И К

8. СЕДНИЦЕ ОДБОРА ЗА ПРОСТОРНО ПЛАНИРАЊЕ, САОБРАЋАЈ, ИНФРАСТРУКТУРУ И ТЕЛЕКОМУНИКАЦИЈЕ,

ОДРЖАНЕ 3. МАРТА 2025. ГОДИНЕ

Седница је почела у 12.00 часова.

 Седницом је председавао Угљеша Марковић, председник Одбора.

 Седници су присуствовали чланови Одбора: Томислав Јанковић, Драган Јовановић, Бранислав Јосифовић, др Татјана Марковић Топаловић, Мирослав Петрашиновић, Весна Савовић Петковић, Сташа Стојановић, Ненад Филиповић и Далибор Шћекић.

Седници Одбора је присуствала заменица члана Одбора: Весна Ђуришић (заменик Мирослава Кондића).

 Седници нису присуствовавали чланови Одбора: Јасмина Каранац, Драган Станојевић, Мила Поповић, Ђорђе Станковић, Роберт Козма и Предраг Марсенић, нити њихови заменици.

Седници су присуствовали из Министарства информисања и телекомуникација: Милан Добријевић, државни секретар, Никола Бићанин, в.д. помоћника министра за информационо друштво и информациону безбедност и Маријa Вучинић, начелница Одељења за поштански саобраћај и надзор; из Министарства грађевинарства, саобраћаја и инфраструктуре: Светлана Аџемовић, виши саветник, Зорица Милићевић, самостални саветник.

Одбор је, већином гласова (10 „за“, 1 „није гласао“), у складу са предлогом председника Одбора усвојио следећи

Д н е в н и р е д :

- Усвајање записника Друге, Треће, Четврте, Пете и Шесте седнице Одбора

1. Разматрање Предлога закона о поштанским услугама, који је поднела Влада (број 011-3218/24 од 27. децембра 2024. године);

2. Разматрање Предлога закона о потврђивању аката Светског поштанског савеза, који је поднела Влада (број 011-1755/24 од 19. јула 2024. године);

3. Разматрање Информације о раду Министарства информисања и телекомуникација за период од 01. октобра 2024. године до 31. децембра 2024. године (број 02-1820/24-5 од 29. јануара 2025. године);

4. Разматрање Предлога закона о изменама и допунама Закона о ваздушном саобраћају, који је поднела Влада (број 011-2710/24 од 15. новембра 2024. године).

 Пре преласка на рад по утврђеном дневном реду Одбор је већином гласова (9 „за“, 2 „није гласало“) усвојио записник Друге седнице Одбора одржане 22. јула 2024. године, записник Треће седнице Одбора (10 „за“, 1 „није гласао“) одржане 24. јула 2024. године, записник Четврте седнице Одбора (10 „за“, 1 „није гласао“) одржане 24. јула 2024. године, записник Пете седнице Одбора (9 „за“, 2 „није гласало“) одржане 25. октобра 2024. године и записник Шесте сенице Одбора (9 „за“, 2 „није гласало“) одржане 01. новембра 2024. године.

**Прва тачка дневног реда** - Разматрање Предлога закона о поштанским услугама, који је поднела Влада, у начелу

 У уводном излагању Марија Вучинић, начелница Одељења за поштански саобраћај и надзор је истакла да су потребу за изменом постојећег закона донетог 2019. године условили убрзани развој тржишта поштанских услуга, значајне промене у потребама и захтевима корисника за поштанским услугама и чињеница да Република Србија, као кандидат за чланство у ЕУ, своје прописе треба да усклађује са европским прописима. Убрзани развој и примена нових информационих технологија наметнули су потребу за новим решењима и погодностима за кориснике посебно у погледу брзине и квалитета пружања услуга. Развојем електронске трговине поштанска делатност добија све важнију улогу. С друге стране, услед пада обима традиционалних писмоносних услуга потребно је обезбедити одрживост универзалне поштанске услуге и омогућити да сваки грађанин може да прими или преда писмоносну пошиљку на било ком делу територије, а пренос ових пошиљака често није економски исплатив за јавног поштанског оператора. Стратегијом развоја поштанских услуга за период 2021 – 2025. године, као и Националним програмом за усвајање правних тековина ЕУ планирано је унапређење законског оквира у области поштанских услуга. На основу спроведене анализе тржишта и најбоље европске праксе уочена је потреба за креирање нових законских решења која ће у односу на постојећи закон допринети поједностављењу и скраћењу процедуре прибављања дозвола за пружање поштанских услуга, креирања правног оквира за дигитализацију процеса у циљу примена нових технологија и савремене поштанске опреме, редефинисању сета услуга које чине резервисану поштанску услугу у циљу обезбеђења одрживости и унапређења конкурентности поштанске делатности у дигиталној ери, обезбеђења пружања економски и социјално одрживе универзалне поштанске услуге као услуге од општег интереса за све грађане Републике Србије, спровођење активности које су усмерене на даље јачање капацитета и проширење оквира надлежности регулатора, унапређење пружања прекограничних поштанских услуга и повећање глобалне повезаности, даље усклађивање са поштанском регулативом ЕУ као и подстицању и јачању конкуренције на поштанском тржишту. Радну групу министарства за израду Нацрта закона о поштанским услугама чинили су и представници свих релевантних институција. Доношењем новог закона направиће се даљи кораци у усклађивању националне регулативе са европским правним оквиром у области поштанских услуга али и дати допринос у унапређењу поштанске делатности и развоју поштанског тржишта у складу са потребама привреде и свих грађана Србије.

У дискусији су учествовали народни посланици: др Татјана Марковић Топаловић, Угљеша Марковић, Драган Јовановић и Томислав Јанковић.

 Одбор је, у складу са чланом 155. став 2. Пословника Народне скупштине, већином гласова (10 „за“, 1 „није гласао“) одлучио да предложи Народној скупштини да прихвати Предлог закона о поштанским услугама, који је поднела Влада, у начелу.

За известиоца Одбора на седници Народне скупштине одређен је Угљеша Марковић, председник Одбора.

**Друга тачка дневног реда** - Разматрање Предлога закона о потврђивању аката Светског поштанског савеза, који је поднела Влада

У уводном излагању Марија Вучинић, начелница Одељења за поштански саобраћај је истакла да Светски поштански савез представља специјализовану агенцију УН са седиштем у Берну. Савез окупља 192 државе чланице удружене у циљу јединственог и квалитетног обављања међународних поштанских услуга. Савез се не бави унутрашњим питањем организације поштанског саобраћаја, међутим државе чланице прихватају обавезу да примењују регулативу Светског поштанског савеза у међународном поштанском саобраћају. Основни принципи функционисања су јединство поштанске територије, слобода поштанског транзита и јединствени принципи тарифирања за међународне писмоносне услуге. Државна делегација у чијем саставу су били представник Министарства информисања и телекомуникација, представник Регулаторног тела за електронске коминикације и поштанске услуге, представници ЈП „Поште Србије“, представник Министарства спољних послова учествовали су на IV Ванредном конгресу Светског поштанског савеза које је одржано у Ријаду, Саудијска Арабија у периоду од 1 -5. октобра 2023. године. Током пленарних заседања главне теме разматрања су биле отварање Светског поштанског савеза ка ширем кругу учесника у поштанском сектору, измена Споразума о поштанско новчаним услугама у циљу развијања услуга које ће допринети бољој финансијској инклузији. Детаљније су разрађени чланови овог Споразума у делу који се односи на спречавање прања новца, финансирања тероризма и финансијског криминала. Такође, разматрале су се и климатске активности у поштанском сектору у смислу доприноса поштанског сектора емисији гасова нултог загађења као и активности одрживог развоја. На IV ванредном конгресу усвојене су измене и допуне следећих аката: Четврти додатни протокол уз Општи правилник Светског поштанског савеза, Први додатни протокол уз Светску поштанску конвенцију, Први додатни протокол уз Споразум о поштанско - новчаним услугама. Све државе чланице би требало да спроведу ратификације аката у складу са својим националним законодавствима.

Поводом ове тачке дневног реда није било пријављених за дискусију.

 Одбор је, у складу са чланом 155. став 2. Пословника Народне скупштине, већином гласова (9„за“, 2„није гласало“) одлучио да предложи Народној скупштини да прихвати Предлог закона о потврђивању аката Светског поштанског савеза.

За известиоца Одбора на седници Народне скупштине одређен је Угљеша Марковић, председник Одбора.

**Трећа тачка Дневног реда** -Разматрање Информације о раду Министарства информисања и телекомуникација за период од 01. октобра 2024. године до 31. децембра 2024. године

У уводном излагању, Милан Добријевић, државни секретар у Министарству информисања и телекомуникација, je истакао да је Србија у 2024. години постигла више од 4 милијарде и 111 милиона евра извоза ИКТ услуга, од чега је више од 3,2 милијарде чист суфицит. Истакао је,да је Закон о информационој безбедности усвојен на седници Владе. Такође, припрема се Закон о електронском пословању који је системски закон у области дигитализације који омогућава да сви процеси са папира могу бити пренети у електронски облик, са електронским потписом, временским жигом, печатом и слично. Истакнуто је да ће овај закон бити донет током 2025.године и биће потпуно изједначен са европском регулативом. Када је реч о безбедности деце на интернету, Министарство информисања и телекомуникација ради на доношењу програма за превенцију и заштиту деце од насиља на интернету, и ради се на проширењу капацитета Националног контакт центра за безбедност деце на интернету. Програм заштите безбедности деце на интернету ће током 2025. и 2026. године прерасти и еволуирати у масиван Национални програм развоја дигиталних вештина који ће обухватити децу и грађане,посебно за оне у руралним пределима, са посебним потребама, жене предузетнице. Временом ће се створити мрежа дигиталних кутака, која ће временом доћи у све општине у Републици Србији.Што се тиче капиталних пројеката, највећи пројекат министарства у овом тренутку је развој и оптичке инфраструктуре у руралним пределима. Фаза 1а и 1б и Фаза 2 ће покрити више од 1000 насеља, више од 140 000 домаћинстава. Истакнуто је да је од изузетног значаја и дигитализација туристичке понуде Републике Србије, пројекат је завршен, и чека се тренутак када ће се пустити цела платформа у рад, заједно са системом за резервацију смештаја, без провизије за издаваоце, где тренутно у Републици Србији има преко 20 000 издаваоца смештаја, и тај „Букинг“ ће служити за њих, да могу да издају и електронски наплате тај смештај, без икакве провизије према Booking.com.

Србија треба да се укључи у управљање вештачком интелигенцијом. Последњих неколико месеци, а као што се и наводи у извештајном периоду, у пословној дипломатској иницијативи, закључена су два Меморандума о разумевању са Есватинијем и Казахстаном, и се може рећи да је Казахстан једна од супер сила у ИТ сектору. Четири додатна Меморандума су усаглашена између Туниса, Алжира, Марока и Израела. Још петнаест Меморандума о разумевању о сарадњи у области ИКТ је иницирано од стране Министарства информисања и телекомуникација.

У дискусији су учествовали народни посланици: др Татјана Марковић Топаловић, Бранислав Јосифовић и Милан Добријевић, државни секретар.

Сагласно члану 229. Пословника Народне скупштине, Одбор је размотрио Информацију о раду Министарства информисања и телекомуникација, за период 1. октобар 2024. до 31. децембра 2024. године, и већином гласова (9 за , 1 није гласао) одлучио да је прихвати.

**Четврта тачка Дневног реда** - Разматрање Предлога закона о изменама и допунама Закона о ваздушном саобраћају, који је поднела Влада, у начелу

У уводном излагању, Светлана Аџемовић, представник Министарства грађевинарства, саобраћаја и инфраструктуре, је истакла да је област ваздушног саобраћаја у Републици Србији у потпуности усаглашена са европском регулативом којом се регулише цивилно ваздухопловство. Једна од најзначајнијих новина овог Предлога закона јесте стварање правног оквира за производњу, регистрацију и коришћење система беспилотних ваздухоплова, које омогућава и доношење многих подзаконских прописа којима ће се ближе уредити услови, правила и процедуре за операције беспилотних ваздухоплова. Подизањем нивоа безбедности у ваздухопловству испуњавају се међународни стандарди и препоручена пракса у ваздухопловству.

Поводом ове тачке дневног реда није било пријављених за дискусију.

Одбор је, у складу са чланом 155. став 2. Пословника Народне скупштине, већином гласова (9 „за“, 1 „није гласало“) одлучио да предложи Народној скупштини да прихвати Предлог закона о изменама и допунама Закона о ваздушном саобраћају, који је поднела Влада, у начелу..

За известиоца Одбора на седници Народне скупштине одређен је Угљеша Марковић, председник Одбора.

 Седница је закључена у 13.15 часова.

Седница је преношена у live stream-у и тонски снимана, а видео запис се налази на интернет страници Народне скупштине,

 СЕКРЕТАР OДБОРА ПРЕДСЕДНИК OДБОРА

 Радомир Јовановић Угљеша Марковић